Nelson Mandela steeds “redelik siek”Oudpresident Nelson Mandela is steeds “redelik siek”, het sy eksvrou Winnie Madikizela-Mandela aan die Sunday Independent gesê. Mandela word tans by sy huis in Houghton, Johannesburg behandel nadat hy op 1 September uit die Medi-Clinic Harthospitaal in Pretoria ontslaan is nadat hy vir langer as drie maande daar behandel is vir ŉ voortdurende longkwaal. “Die slaapkamer daar in [Houghton] is soos ŉ intensiewesorgeenheid. Hy is steeds redelik siek,” het Madikizela-Mandela aan die koerant gesê. Sy sê Mandela het die gebruik van sy stem verloor weens die pypies wat in sy mond is om vloeistof in sy longe te dreineer. “Alhoewel die longontsteking weg is, bly sy longe sensitief en dus die pypies.” Sy sê dit het tot gevolg dat Mandela nie kan praat nie. “Hy kommunikeer met sy gesig. Maar die dokters het aan ons gesê dat hulle hoopvol is dat hy sy stem sal terugkry.” Madikizela-Mandela het ontken dat Mandela op lewensondersteunende masjiene gekoppel is. “Ek het die nonsens gehoor. Hy is nie.” Sy sê Mandela het 22 dokters wat na hom omsien. Madikizela-Mandela sê dit is goed vir Mandela om by die huis behandel te word “in ŉ atmosfeer wat hy herken.” Madikizela-Mandela se uitlatings kom twee weke nadat Tokyo Sexwale, voormalige minister, gesê het Mandela beskou homself nie as siek nie. “Madiba sê van sy gesondheid: ‘Ek is nie siek nie, ek is net oud,” het Sexwale destyds aan verslaggewers gesê.